FELHÍVÁS!

Minden egyesületi elnök és vb. elnök részére!

A 2020-as versenyeken a koronavírus miatt kialakult szabályozásokat figyelembe kell vennünk a gyűjtések folyamán.

A gyűjtéseket a következő védőintézkedések mellett kötelező végrehajtani.

1. A gyűjtést végző személyeken védőmaszk és gumikesztyű viselése kötelező.
2. Minden gyűjtő bizottság 3 főből kell, hogy álljon (ahány rendszer van az egyesületben annyiszor 3 fő).
3. A gyűjtést végzők lehetőleg 60- év alattiak legyenek,(amennyiben ez nem megoldható akkor idősebb tag is bekapcsolódhat a gyűjtési munkákba)
4. A gyűjtést végzőknek kell a szállító járműbe is bepakolni a galambokat, illetve átadni a gyűjtési dokumentumokat.

A galambok gyűjtését javasoljuk a következő menetrend alapján végezzék el az egyesületek. Az egyesületek vezetői kijelölik a gyűjtést végző személyeket, majd értesítik a tagjaikat, hogy mikorra érkezzenek a galambjaikkal a gyűjtésre. A megadott időpontra a tenyésztő megérkezik a gyűjtésre, természetesen neki is védőfelszerelést kell viselnie. Átadja a gyűjtő bizottságnak a versenyre szánt galambjait és a versenyóráját, a bizottság elvégzi a galambok bepakolását, kinyomtatja a gyűjtési listát, a tenyésztő aláírja a dokumentumait, átveszi a versenyóráját, gyűjtőládáit és távozik a gyűjtés helyszínéről, közben a következő tag megérkezik és az előbb leírtak szerint folytatódik a galambok begyűjtése. Javasoljuk az egyesületeknek, hogy tagonként 10 perc eltéréssel rendeljék be a tagjaikat a gyűjtésre. Azokban az egyesületekben ahol csak egy gyűjtőrendszer van ott elkerülhetetlen, hogy a gyűjtést végzők a saját galambjaikat is be kell, hogy gyűjtsék. Ahol több rendszer van, ott rugalmasan kell megoldani ezt a kérdést. Szeretnék megkérni minden egyesületet arra, hogy lehetőségeikhez képest segítsenek az idősebb tagjainak a galambok gyűjtésre való elszállításában.

Versenyek lezárása, órák kibontása, eredmények elküldése alatt is szigorúan be kell tartani a védőintézkedéseket, védőmaszk és gumikesztyű használata ott is kötelező, és alkalmazni kell a tenyésztők rendezett érkezését. A lebonyolítását a gyűjtéshez megfelelően kell végrehajtani. A bontóbizottság 3 fő elveszi a tenyésztőtől a versenyórát, elvégzi az óra kibontását, kinyomtatja a versenylistákat, átadja a tenyésztőnek, aki ellenőrzi, aláírásával hitelesíti és visszaadja a bizottságnak a listát, megkapja a versenyóráját, ezek után hazamegy. A következő versenyzővel folytatódik az órabontás. Azoknál az egyesületeknél ahol live rendszer van ott nem szükséges a tenyésztőnek a bontáson megjelenni, amennyiben fel tudta tölteni az eredményét a galambom.hu oldalra.

Tréningre pakolás alkalmával a következőképpen kell eljárnia az egyesületeknek, kijelölnek 3 főt (nagyobb létszámú egyesületnél 6 főt) aki előkészíti a ketreceket, majd 1,5 méter távolságra elhelyezi egymástól a ketreceket. Mindenki érkezik folyamatosan a megadott időpontra, berakja a galambját a ketrecbe, majd távozik a helyszínről. A kijelölt személyek berakják a galambokat a szállító járműbe. Természetesen ezen alkalommal is a védőmaszk és kesztyű használata kötelező mindenkinek.

A fenti utasítások visszavonásig érvényesek, kérek, minden egyesületet tartsák be a tréning, versenyre gyűjtésre és a bontásra kiadott utasításokat.

Szeretnék megkérni mindenkit, hogy vigyázzunk egymásra, hogy eredményesen versenyezhessünk még sok időn keresztül.

Törökszentmiklós 2020. május 3.

Makai János

Országos VB tag